Macedonya d'o Norte

Iste articlo ye sobre l'estau independient d'a peninsula balcanica dito Macedonya. Ta atros usos se veiga Macedonya.

Macedonya d'o Norte (en macedonyo Северна Македонија) ye un estau independient en a peninsula balcanica a lo sud-este d'Europa, con una superficie d'alto u baixo 25.713 km² y una población d'arredol de dos millons de habitants. A suya capital ye Scopia. O suyo nombre oficial ye Republica de Macedonya d'o Norte (en macedonyo Република Северна Македонија, romanización Repúblika Severna Makedóniya).

L'actual President de Macedonya d'o Norte ye Gjorge Ivanov, y o Primer ministro ye Nikola Gruevski.

 Mugas 
A Republica de Macedonya d'o Norte, que no tien salida a la mar, muga con Grecia, Bulgaria, Serbia y Albania.

 Población por etnias y nacionalidaz 
A población de Macedonya d'o Norte ye multietnica. Os eslaus macedonyos son a mayor parte d'a población, seguidos por os albaneses. Tamién bi ha serbios, turcos, vlacos y chitans. Os serbios de Macedonya d'o Norte en a muga con o Kosovo son serbios islamizaus descendients d'a población serbia que i heba en o Kosovo antes d'a invasión otomana. Macedonya d'o Norte yera a republica yugoslava con mayor concentración de turcos, (en 1981 uns 87.000, o 4 % d'a población d'a republica, a mayoría d'un total de 100.000 en tota l'antiga Yugoslavia). Manimenos os que a lo principio se definiban como turcos pasoron a declarar-sen como albaneses u chitans. En 1981 os vlacos de Macedonya d'o Norte son arrumans y no plegaban a las 7000 personas. Os vlacos viven en as rechions de Bitola, Resen y Krusevo, en os monts Osgovo y a val de Kriva.

 Esporte 
Os esportistas de Macedonya d'o Norte compitioron con a equipo de Yugoslavia dica 1991.

Os esportes mes populars son o fútbol, o basketbol y o balonmán.

*